Državi sta se zato kmalu zapletli v tretjo makedonsko vojno, ki je trajala od leta 171 do 168 pr. n. št. Čeprav je imel Perzej na začetku vojne nekaj uspehov, se je vojna končala z njegovim popolnim porazom v bitki pri Pidni in vdajo rimskemu generalu Luciju Emiliju Pavlu. Perzeja, polbrata Filipa in sina Aleksandra so Rimljani kot ujetnike odpeljali v Rim. Blaise Pascal v svoji "Pensées" (Lafuma 15) méni, da so Perzeju zamerili, ker (po porazu pri Pidni) ni naredil samomora. Antigonidsko Makedonsko kraljestvo je razpadlo. Rimljani so na njegovem ozemlju ustanovili štirimi od Rima odvisne republike. Rimsko oblast je za približno eno leto prekinil Andrisk Makedonski, vendar je bil leta 148 pr. n. št. poražen. Po zatrtju njegovega upora so bile leta 146 pr. n. št. vse štiri republike ukinjene in združene v rimsko provinco Makedonijo.